游羅浮山一首示兒子過
作者：蘇軾
朝代：宋

paragraphs: 人間有此白玉京，羅浮見日雞一鳴。
南樓未必齊日觀，鬰儀自欲朝朱明。
東坡之師抱朴老，真契久已交前生。
玉堂金馬久流落，寸田尺宅今誰耕。
道華亦嘗啖一棗，契虛正欲仇三彭。
鐵橋石柱連空橫，杖藜欲趁飛猱輕。
雲溪夜逢瘖虎伏，斗壇晝出銅龍獰。
小兒少年有奇志，中宵起坐存黄庭。
近者戲作凌雲賦，筆勢彷彿離騷經。
負書從我盍歸去，羣仙正草新宮銘。
汝應奴隸蔡少霞，我亦季孟山玄卿。
還須略報老同叔，贏糧萬里尋初平。